SKRIFTLIG FORESPØRGSEL P-3596/01

af Pietro-Paolo Mennea (PPE-DE) til Kommissionen

(8. januar 2002)

Om: Miljøproblem i området Prima Cala i Molfetta

Gennem oplysninger i den lokale og nationale presse og gentagne anmodninger fra foruroligede og bekymrede borgere har forespørgeren fået kendskab til et alvorligt miljøproblem i et kystområde i byen Molfetta, nærmere bestemt i området Prima Cala, som følge af anlæggelsen af Scoglio di Inghilterra-strandbadet.

Så vidt forespørgeren har erfaret, drejer det sig om anlæggelsen af et strandbad, hvortil der er brugt store mængder cement. Denne kritikløse brug af cement har reelt ødelagt stedets naturskønhed og bragt dets særegenhed i fare.

De kompetente lokale myndigheder, i det foreliggende tilfælde kommunen og havnekontoret, har fået problemet forelagt, men det ser ud til, at dette naturskæmmende anlæg fortsat består, uden at der er fundet nogen løsning.

Vil Kommissionen som følge af ovenstående undersøge sagens omstændigheder for at skaffe sig detaljeret og præcis viden om, hvorvidt alle miljømæssige og lovfæstede krav blev overholdt i forbindelse med udstedelsen af byggetilladelsen?

Vil Kommissionen endvidere med henblik på at kontrollere situationen langs den italienske kyst foretage en opgørelse over alle de områder, hvor der er problemer med kraftig cementering?

Svar afgivet på Kommissionens vegne af Margot Wallström

(25. januar 2002)

I henhold til artikel 2 i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) (VVM), som ændret ved Rådets direktiv 97/11/EF af 3. marts 1997(2), skal medlemsstaterne sikre, at projekter, som bl.a. på grund af deres art, dimensioner eller placering kan få væsentlig indvirkning på miljøet, undergives et krav om tilladelse og en vurdering af denne indvirkning, inden der gives tilladelse. Disse projekter er nærmere defineret i direktivets artikel 4 og opført i de to første bilag hertil. Imidlertid er det på grundlag af de informationer, det ærede medlem er fremkommet med, ikke muligt at vurdere, om det omtalte projekt falder ind under en af de kategorier, der er opført i bilagene til direktivet.

I henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(3) skal der træffes foranstaltninger med sigte på at opretholde eller genoprette en gunstig bevaringsstatus for naturtyper samt vilde dyre- og plantearter af fællesskabsbetydning. Disse foranstaltninger skal håndhæves inden for de særlige bevaringsområder, der indgår i nettet Natura 2000, fastsat efter proceduren i artikel 4. Imidlertid fremgår det af de informationer, det ærede medlem har fremført, at det pågældende projekt ikke er omfattet af direktivet.

Da der ud fra oplysningerne fra det ærede medlem ikke kan påvises berettigede klagegrunde over håndhævelsen af Fællesskabets miljølovgivning, er det ikke på indeværende tidspunkt muligt at konstateres nogen overtrædelse. Kan det ærede medlem imidlertid forelægge nærmere oplysninger, der giver Kommissionen mulighed for at vurdere situationen i relation til EF-retten, vil Kommissionen kunne efterforske sagen yderligere.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 206 af 22.7.1992.